Για «κίνδυνο μεγάλης ζημίας» προειδοποεί η Ευρωπαϊκή Κεντρική Τράπεζα όσους βάζουν τα χρήματά τους σε κρυπτονομίσματα τύπου bitcoin.

Σε άρθρο που εξέδωσε με τίτλο «Κρυπτογραφικά στοιχεία ενεργητικού: εξελίξεις και προοπτικές», η ΕΚΤ τονίζει ότι κανείς δεν εγγυάται την αξία των νομισμάτων, αφού δεν υπάρχει συγκεκριμένος εκδότης τους, όπως συμβαίνει με τα συμβατικά νομίσματα που έχουν από πίσω τους μία κεντρική τράπεζα.

Χωρίς νομικό καθεστώς ή ξεχωριστό νομικό πλαίσιο και εποπτεία, σημειώνει το άρθρο, τα κρυπτονομίσματα αποτελούν προνομιακό χώρο για τους κερδοσκόπους. Αυτό σημαίνει ότι οι διακυμάνσεις μπορεί να είναι έντονες και όσοι έχουν αγοράσει κρυπτονομίσματα αντιμετωπίζουν «κίνδυνο μεγάλης ζημίας».

Επιπλέον, όσοι έχουν στην κατοχή τους κρυπτονομίσματα μπορεί να πέσουν θύματα ψηφιακής απάτης, κλοπής ή απώλειας προσωπικών ψηφιακών κλειδιών, προειδοποιεί η ΕΚΤ.

Άλλωστε, δεν έχει περάσει καν μήνας από τη κλοπή- μαμούθ 7.000 bitcoin από την πλατφόρμα Binance, με την αξία των «κλοπιμαίων» να ξεπερνά τα 35 εκατομμύρια ευρώ. Πάντως, η Binance διαβεβαίωσε ότι θα καλύψει πλήρως τις απώλειες των πελατών της.

Προειδοποιήσεις και εντός συνόρων

«Για να τοποθετηθεί κάποιος σε κρυπτονομίσματα υπάρχουν τρεις βασικοί τρόποι » εξηγεί στο euronews ο σύμβουλος επενδύσεων, Τάκης Ζαμάνης. «Ο πρώτος να ανοίξει ο χρήστης κατευθείαν λογαριασμό στο σύστημα του κρυπτονομίσματος (bitcoin, ethereum κλπ). Ο δεύτερος να ανοίξει λογαριασμό σε πλατφόρμα. Εκεί θα μπορεί να ανταλλάξει τα χρήματα του χαρτοφυλακίου του με το κρυπτονόμισμα που επιθυμεί. Και ο τρίτος να αγοράσει - μέσω χρηματιστηριακής- ένα ETF που υπάρχει στην Αμερική και είναι συνδεδεμένο με την πορεία του bitcoin».

Οι κίνδυνοι είναι ακόμα πιο αυξημένοι όταν κάποιος επενδύει σε κρυπτονομίσματα μέσω παραγώγων, όπως επισημαίνει ο Τάκης Ζαμάνης, που προειδοποιεί ότι στην περίπτωση αυτή τα κέρδη, αλλά και οι πιθανές ζημιές προλλαπλασιάζονται, κυρίως λόγω της φύσης των διακυμάνσεων αυτών των νομισμάτων, που είναι ακραίες.

Η μόδα των κρυπτονομισμάτων έχει φτάσει και στην Ελλάδα, ωστόσο δεν είναι ιδιαίτερα διαδεδομένη.

Πάντως, η ελληνική Επιτροπή Κεφαλαιαγοράς προειδοποιεί τους επενδυτές σημειώνοντας:

«Ο κίνδυνος απώλειας μέρους ή και του συνόλου του υπενδεδυμένου κεφαλαίου σ' αυτά είναι μεγάλος. Πρόκειται για μια φούσκα, η οποία από τη μια δεν εξυπηρετεί κάποια ανάγκη, από την άλλη εγκυμονεί τεράστιους κινδύνους για τους πολίτες που παρασύρονται από το δέλεαρ ενός υποσχόμενου εύκολου κέρδους.»

Μιλώντας στο euronews, ο πρόεδρος της Επιτροπής, Χαράλαμπος Γκότσης, παραδέχθηκε ότι σε όλα τα χρηματιστηριακά προϊόντα υπάρχει ο κίνδυνος της «φούσκας», ωστόσο υποστηρίζει ότι στα κρυπτονομίσματα είναι ακόμα πιο αυξημένος καθώς δεν υπάρχει εποπτική αρχή για να παρακολουθεί και να τιμωρεί τυχόν παράτυπες ή παραπλανητικές ενέργειες.

Οι τρεις ευρωπαϊκές εποπτικές αρχές, Τραπεζική, Κεφαλαιαγορών και Ασφαλιστικών Εταιρειών, εξέδωσαν κοινή προειδοποίηση σχετικά με τους κινδύνους που εγκυμονούν οι συναλλαγές σε εικονικά νομίσματα.

«Αγοράζουν» όλη την Ελλάδα

Με παγκόσμια χρηματιστηριακή αξία που αγγίζει τα 230 δισεκατομμύρια ευρώ, οι τοποθετήσεις στα κρυπτονομίσματα είναι αρκετές για να αγοράσουν την Ελλάδα 1,2 φορές (το ελληνικό ΑΕΠ κυμαίνεται λίγο πάνω από τα 190 δισ. ευρώ.)

Τα κρυπτονομίσματα χαρακτηρίζονται από έντονες διακυμάνσεις, κανείς ωστόσο δεν μπορεί να αρνηθεί ότι τα βασικότερα (bitcoin, ethereum κλπ) επιφύλαξαν «εκρηκτικά» κέρδη σε όσους τα εμπιστεύτηκαν στα πρώτα βήματα της ζωής τους.

Πηγή: ΕΚΤ Touchtidou, Symela

Υπάρχουν και τα θετικά

Στο άρθρο της, πάντως, η ΕΚΤ δεν παραβλέπει να αναγνωρίσει πλεονεκτήματα σε αυτή τη νέα μορφή συναλλαγών.

Όπως αναφέρει «η τεχνολογία στην οποία βασίζονται τα κρυπτογραφικά στοιχεία ενεργητικού, η τεχνολογία κατανεμημένου καθολικού (Distributed Ledger Technology - DLT), φαίνεται ότι προσφέρει κάποια πλεονεκτήματα στους χρήστες. Μπορεί να μειώσει το κόστος συναλλαγών και τους χρόνους διακανονισμού, και δεν γνωρίζει σύνορα.»